Standardul Naţional de Contabilitate

11 "Contracte de construcţie"

Introducere

1. Prezentul Standard este elaborat în baza Directivelor UE şi Standardului Internaţional de Contabilitate 11 "Contracte de construcţie", în redacţia anului 2009.

Obiectiv

2. Obiectivul prezentului Standard constă în stabilirea modului de determinare, recunoaştere şi contabilizare a veniturilor, costurilor şi cheltuielilor aferente contractelor de construcţie şi de prezentare a informaţiei în situaţiile financiare ale antreprenorilor.

Domeniu de aplicare

3. Prezentul Standard se aplică la contabilizarea veniturilor, costurilor şi cheltuielilor aferente contractelor de construcţie, inclusiv în partea ce ţine de:

a) prestarea serviciilor legate în mod direct cu construirea activelor, de exemplu, serviciile proiectanţilor şi arhitecţilor;

b) demolarea activelor, precum şi restaurarea mediului deteriorat în urma demolării activelor.

Definiţii

4. Noţiunile utilizate în prezentul standard semnfică:

Contract de construcţie – contract încheiat între beneficiar şi antreprenor pentru construirea, reparaţia, modernizarea şi reconstruirea unui activ sau a unui grup de active, care ca proiectare, tehnologie şi funcţionare sau destinaţie sînt interconexate şi interdependente între ele. 

Costuri contractuale – valoarea resurselor consumate și costul forței de muncă pentru executarea unuia sau mai multor contracte de construcţie în scopul obţinerii unui venit şi care urmează a fi recuperate de beneficiar.

Costuri contractuale directe – costuri ce ţin nemijlocit de executarea lucrărilor în baza contractului de construcţie şi care pot fi incluse în mod direct în costul acestuia.

Costuri contractuale efective – suma costurilor pre-contractuale şi costurilor efectiv suportate pentru lucrările executate după încheerea contractului pînă la data raportării financiare. 

Costuri pre-contractuale – costuri nemijlocit legate de obținerea unui contract de construcție suportate înăintea încheierii acestuia.
Costuri totale contractuale estimate – suma costurilor contractuale suportate efectiv şi înregistrate la data raportării plus costurile estimate pentru finalizarea contractului, ţinînd cont de posibilele modificări şi reclamaţii ulterioare. 

Costuri estimate pentru finalizarea contractului – suma costurilor privind materialele şi retribuirea muncii, costurilor de subcontractare şi a altor costuri necesare pentru finalizarea unui contract într-o perioadă determinată.

Costuri contractuale indirecte – costuri aferente mai multor contracte de construcţie care nu pot fi incluse în mod direct în costul acestora.

Costuri de regie ale construcţiei – costuri aferente gestionării, organizării şi deservirii unui sau mai multor contracte în ansamblu pe entitate şi pe şantiere separate, recuperabile de beneficiar.

Cheltuieli contractuale – suma costurilor efectiv suportate aferente contractului de construcţie în ansamblu sau stadiilor de executare a acestuia corelate cu veniturile contractuale recunoscute.

Modificare – indicaţie dată de beneficiar cu privire la o schimbare a obiectului lucrării care trebuie realizată conform unui contract.
Stadiu de executare a contractului – parte finalizată a lucrărilor contractuale, care poate fi determinată conform prevederilor prezentului Standard.

Subcontractant – antreprenor de nivel secund, care încheie un contract cu primul antreprenor în vederea executării unei anumite părţi sau faze dintr-un contract de construcţie.

Venituri contractuale – valoarea venitului iniţial, venitului din modificările contractului,  din reclamaţie şi sub formă de prime de stimulare obţinute în cadrul contractului de construcţie.
Tipurile contractelor de construcţie

5. În funcţie de modul de segmentare şi combinare, contractele de construcţie pot prevedea construirea unui singur activ, construirea mai multor active sau construirea unui activ conex.

6. Cerinţele prezentului standard, de regulă, sînt aplicate fiecărui contract de construcţie în parte, dar în unele cazuri acest standard poate fi aplicat la fel pentru fiecare activ prevăzut în cadrul unui contract sau pentru un grup de contracte.

7. În cazul în care un contract de construcţie prevede construirea unui grup de active, lucrările aferente fiecărui activ vor fi tratate ca un contract de construcţie separat dacă:

a) pentru fiecare activ au fost prezentate oferte separate;

b) la încheierea contractului fiecare activ a fost supus unei negocieri separate acceptate de către beneficiar şi antreprenor; şi

c) pot fi identificate costurile şi veniturile aferente fiecărui activ.

8. Cîteva contracte de construcţie, cu unul sau mai mulţi beneficiari, pot fi tratate ca un singur contract dacă acestea:

a) au fost negociate într-un singur pachet;

b) sunt strîns legate între ele şi fac parte dintr-un proiect comun, avînd aceeaşi marjă globală a profitului; şi

c) se desfăşoară simultan sau în aceeaşi perioadă de timp.

Exemplul 1. O entitate creează o filială într-o altă localitate şi a încheiat trei contracte cu antreprenorul "Stejarul" în vederea construirii unei secţii de producţie, a unei cazangerii şi a unui bloc administrativ.

Contractele au fost negociate într-un singur pachet, cu aceeaşi marjă globală a profitului, proiectul construcţiei obiectelor va fi elaborat de firma "Start", iar perioada de execuţie a contractelor - de 2 ani. 

Conform datelor din exemplu, în scopuri contabile cele trei contracte vor fi tratate ca un singur contract de construcţie.

9. La decizia beneficiarului, contractul poate prevedea construirea unui activ conex sau contractul iniţial poate fi modificat astfel încît să includă construirea unui activ conex. Lucrările de construcţie aferente unui activ conex vor fi tratate ca un contract separat dacă:

a) activul respectiv se deosebeşte semnificativ ca proiectare, tehnologie sau funcţionare de activul (activele) care cade (cad) sub incidenţa contractului iniţial; sau

b) negocierea preţului activului are loc fără a se ţine cont de preţul contractului iniţial.

Exemplul 2. Un antreprenor în luna februarie 201X a încheiat un contract pentru construirea unui bloc locativ cu preţul contractual de 35 000 000 lei. În luna octombrie a aceluiaşi an beneficiarul a decis să construiască, pe lîngă blocul locativ, un garaj, preţul acestuia fiind de 2 000 000 lei. În acest scop părţile au acceptat modificarea contractului iniţial.

Conform datelor din exemplu, construirea garajului se deosebeşte de cea a blocului locativ şi din aceste considerente se tratează ca contract separat.

10. În funcţie de modul de stabilire a preţului se disting contracte de construcţie cu preţ fix, contracte de construcţie cu cost plus şi contracte de construcţie mixte.

11. Contractele de construcţie cu preţ fix prevăd un preţ fix al contractului în ansamblu sau o rată fixă pe unitatea de obiect sau lucrări acceptate de către beneficiar şi antreprenor. În unele cazuri contractul poate prevedea clauze de  majorare a preţului stabilit.

12. Contractele de construcţie cu cost plus prevăd recuperarea de către beneficiar a costurilor negociate, la care se adaugă un procent din aceste costuri sau un onorariu fix.

13. Contractele de construcţie mixte îmbină prevederi ale contractelor cu preţ fix şi ale contractelor cu cost plus.

Componenţa veniturilor contractuale 

14. Veniturile contractuale includ:
a) venitul iniţial;
b) venitul din modificările contractului;
c) venitul din reclamaţie;
d) venitul sub formă de prime de stimulare.
15. Venitul iniţial reprezintă suma venitului stipulată la încheierea contractului de construcţie între antreprenor şi beneficiar. 

16. Venitul din modificările contractului reprezintă un rezultat al rectificării valorii iniţiale a contractului de construcţie asupra căreia au convenit părţile contractante. Modificarea valorii contractuale poate avea loc ca urmare a schimbării prevederilor contractuale cu privire la proiect, efectuarea unor construcţii suplimentare sau dezicerea de unele lucrări sau obiecte, precum şi altor specificaţii contractuale. O modificare poate conduce la o majorare sau la o reducere a venitului contractual. 

Venitul din modificările contractului poate fi recunoscut dacă: 

a) beneficiarul şi antreprenorul au acceptat tipul şi mărimea modificării;

b) mărimea venitului dat poate fi determinată cu certitudine.

Exemplul 3. Un antreprenor a încheiat, pe o perioadă de doi ani, un contract pentru construirea unei clădiri în valoare de 6 200 000 lei (fără TVA). La începutul anului doi beneficiarul a solicitat antreprenorului să înlocuiască materialele prevăzute pentru finisarea clădirii. Valoarea contractuală a modificării acceptată de antreprenor şi recuperabilă de către beneficiar constituie 800 000 lei. 

În baza datelor din exemplu, suma totală a venitului contractual va fi majorată şi va constitui 7 000 000 lei (6 200 000 + 800 000). Venitul aferent modificării se include în valoarea contractului în perioada executării lucrărilor corespunzătoare.

17. Venitul din reclamaţie reprezintă o sumă cerută (revendicată) de către antreprenor de la beneficiar sau de la un terţ pentru rambursarea unor prejudicii cauzate de acesta. O reclamaţie poate fi înaintată, de exemplu, în cazul întîrzierilor în executarea lucrărilor, a erorilor din specificaţii sau proiect şi a altor nerespectări a clauzelor contractuale de către beneficiar. 

Venitul din reclamaţie poate fi recunoscut dacă:
a) reclamaţiile înaintate sînt recunoscute de beneficiar sau adjudecate spre percepere de instanţele judecătoreşti;

b) mărimea venitului dat poate fi determinată cu certitudine.

Exemplul 4. Un antreprenor a încheiat un contract pentru construirea unei clădiri pe o durată de doi ani în valoare de 4 800 000 lei (fără TVA). Costurile de deviz aferente contractului constituie 3 900 000 lei. În procesul executării lucrărilor antreprenorul a depistat în proiectul respectiv o eroare. Corectarea ei necesită costuri suplimentare în sumă de 130 000 lei. Venitul din reclamaţie (aceasta a fost înaintată de antreprenor şi recunoscută de beneficiar) constituie 144 300 lei şi include costurile suplimentare efective şi profitul respectiv.

Conform datelor din exemplu, antreprenorul va recunoaşte venitul din reclamaţie în mărime de 144 300 lei ca venit contractual, iar costurile suportate efectiv în sumă de 130 000 lei – drept costuri contractuale. Suma totală a venitului contractual constituie 4 944 300 lei (4 800 000 + 144 300), iar suma totală a costurilor contractuale – 4 030 000 lei (3 900 000 + 130 000).

18. Venitul sub formă de prime de stimulare reprezintă sumele suplimentare plătite antreprenorului în cazul în care unele prevederi contractuale au fost respectate sau standardele de performanţă specificate au fost atinse sau depăşite. De exemplu, contractul de construcţie poate să prevadă o primă de stimulare a antreprenorului pentru finalizarea înainte de termen a contractului, calitatea înaltă a lucrărilor executate, reducerea costurilor sau alte rezultate stipulate în contract. Plăţile de stimulare pot fi stabilite în procente din valoarea contractului, sub formă de sumă fixă sau în alt mod stabilit în contractul de construcţie. 

Venitul sub formă de prime de stimulare poate fi recunoscut dacă:
a) clauzele stipulate în contract au fost respectate; 

b) mărimea venitului dat poate fi determinată cu certitudine.

Exemplul 5. Un antreprenor a încheiat, pe o perioadă de cinci ani, un contract pentru construirea clădirii unui depozit în valoare de 7 000 000 lei (fără TVA). Contractul prevede o plată suplimentară în mărime de 0,03% din valoarea contractului pentru fiecare zi de finalizare înainte de termen a acestuia. Să presupunem că antreprenorul a finalizat construcţia cu 60 de zile înainte de termenul stabilit. 

În baza datelor din exemplu, venitul sub formă de prime de stimulare va constitui 126 000 lei (7 000 000 x 60 x 0,0003) şi va fi recunoscut ca venit contractual, iar suma totală a venitului contractual – 7 126 000 lei (7 000 000 + 126 000).

19. În componenţa veniturilor contractuale nu se includ sumele încasate în numele persoanelor terţe stabilite în S.N.C. 18 ”Venituri”.

Componenţa costurilor contractuale

20. Costurile contractuale includ: 

a) costurile contractuale directe; 

b) costurile contractuale indirecte;

c) costurile de regie ale construcţiei recuperabile de beneficiar.
21. Costurile contractuale directe cuprind:

1) costurile pre-contractuale legate de obținerea contractului, inclusiv  costuri  de deplasare, de reprezentare, taxe de participare la tender pentru obținerea contractului, alte costuri similare; 

2) costurile directe de materiale, inclusiv costul materialelor de construcţie, combustibilului, energiei electrice, termice, aerului comprimat, aburilor şi apei,  alte costuri de materiale utilizate  în  procesul   executării contractului;

3) costurile directe cu personalul:

a) costurile privind salariile personalului care execută nemijlocit operaţii tehnologice şi care supraveghează lucrările prevăzute în contract;

b) contribuţiile privind asigurările sociale de stat obligatorii şi primele de asigurare obligatorie de asistenţă medicală calculate la salariile menţionate în pct. 3) lit. a) din prezentul paragraf;

c) alte costuri directe cu personalul.
4) costurile de exploatare a maşinilor şi mecanismelor de construcţie, instalaţiilor tehnice, utilajului şi a echipamentelor (în continuare – maşini şi mecanisme) utilizate nemijlocit la executarea contractului:

a) costurile energiei electrice, combustibilului, pieselor de schimb şi a altor materiale folosite pentru întreţinerea şi reparaţia maşinilor şi mecanismelor;

b) costurile privind retribuirea muncii personalului încadrat în exploatarea şi deservirea maşinilor şi mecanismelor;

c) contribuţiile privind asigurările sociale de stat obligatorii şi primele de asigurare obligatorie de asistenţă medicală calculate la salariile menţionate în pct. 4) lit. b) din prezentul paragraf;

d) amortizarea maşinilor şi mecanismelor;

e) costurile transportării maşinilor şi mecanismelor la/de la construcţia obiectului;

f) costurile închirierii maşinilor şi mecanismelor;

g) costurile privind asigurarea obligatorie a maşinilor şi mecanismelor;

h) alte costuri ce ţin de exploatarea maşinilor şi mecanismelor;

5) alte costuri directe aferente contractului:

a) costurile de transportare a materialelor de la magazia plasată pe şantier pînă la obiectul de construcţie, precum şi de la depozitul central pînă la obiect;

b) costurile proiectării şi asistenţei tehnice direct atribuibile contractului;

c) costurile îndatorării direct atribuite contractului capitalizate în conformitate cu prevederile S.N.C. 23 "Costurile îndatorării";
d) costurile aferente acţiunilor în justiţie şi reclamaţiilor recunoscute de beneficiar. În cazul nerecunoaşterii de către beneficiar a reclamaţiilor înaintate, astfel de costuri se constată ca cheltuieli ale perioadei;

e) amortizarea imobilizărilor necorporale utilizate nemijlocit la executarea contractului;

f) costurile lucrărilor şi serviciilor efectuate de către subcontractant şi alte persoane terţe;

g) asigurarea obligatorie a personalului care execută nemijlocit lucrări la obiectul de construcţie şi/sau a lucrărilor de construcţie executate;

h) costurile privind paza obiectului de construcţie;

i) amortizarea construcţiilor provizorii (neprevăzute în lista de titluri);

j) amenzile şi despăgubirile legate de contractul de construcţie;

k) costurile serviciilor de transportare a muncitorilor la/de la obiectul de construcţie;

l) alte costuri directe atribuibile contractului.

22. Costurile contractuale directe pot fi reduse cu suma oricărui venit ocazional care nu este inclus în venitul contractual, cum ar fi venitul din vânzarea instalaţiilor tehnice, echipamentelor, materialelor, utilizate doar la executarea unui contract concret.
Exemplul 6. În luna octombrie 201X, la finalizarea contractului privind construirea clădirii depozitului, antreprenorul a vîndut un echipament utilizat numai la construirea clădirii depozitului. Costul de intrare şi amortizarea acumulată a echipamentului constituie 10 000 lei. Valoare de vînzare - 8 000 lei. 

Conform datelor din exemplu, în luna octombrie 201X antreprenorul va reflecta ca diminuare a costurilor contractuale directe aferente obiectului în cauză și diminuare a uzurii acestora echipamente calculate în aceeaşi mărime de 8500 lei sau va reflecta o stornare a uzurii calculate a echipamentelor respective și costurilor contractuale directe a clădirii depozitului. 

23. Costurile indirecte contractuale includ: 

a) costurile ce ţin de asigurarea bunurilor şi personalului aferente mai multor contracte în cazul cînd acestea nu au fost incluse în costurile de regie ale construcţiei;
b) costurile proiectării şi asistenţei tehnice aferente mai multor contracte în cazul cînd acestea nu au fost incluse în costurile de regie ale construcţiei;

c) costurile îndatorării,  aferente mai multor contracte, capitalizate în conformitate cu prevederile S.N.C. 23 "Costurile îndatorării";
d) costurile de exploatare a maşinilor şi mecanismelor care se utilizează la executarea mai multor contracte în cursul unei perioadei de gestiune, componenţa cărora este indicată în pct. 3) din paragraful 22 al prezentului Standard.

24. Antreprenorul, pînă la repartizarea costurilor indirecte contractuale, va ţine evidenţa separată a acestora. Costurile indirecte contractuale se repartizează pe contracte concrete în baza unor metode raţionale, aplicate în mod consecvent tuturor costurilor cu caracteristici similare, luînd în considerare nivelul normal al activităţii de construcţie. Ca metode de repartizare pot servi veniturile contractuale, costurile directe contractuale, costurile directe de materiale, numărul de maşină-ore lucrate şi alte metode raţionale. Metodele de repartizare alese vor fi reflectate în politica de contabilitate a antreprenorului. 

25. Costurile efective de exploatare a maşinilor şi mecanismelor utilizate la executarea mai multor contracte pot fi, de exemplu, repartizate la finele perioadei de gestiune pe contracte concrete proporţional cu numărul de maşină-ore lucrate de fiecare unitate sau grup de maşini şi mecanisme. 

Exemplul 7. La un antreprenor în luna septembrie 201X costurile efective de exploatare a maşinilor şi mecanismelor pentru grupul "tractoare-buldozere" au constituit 50 000 lei, iar numărul total de maşină-ore lucrate – 530, inclusiv: 

a) pentru contractul "A" - 300,

b) pentru contractul "B" - 230.

Costurile efective de exploatare a maşinilor şi mecanismelor se vor repartiza între contracte în felul următor (tab. 1):

Tabelul 1

Repartizarea costurilor efective de exploatare a maşinilor şi mecanismelor 

	Contracte de construcţie
	Numărul de maşină-ore lucrate
	Costul unei maşină-ore, lei
	Costuri efective de exploatare a maşinilor şi mecanismelor (lei)

	1
	2
	3
	4 (col. 2 x col.3)

	„A”
	300
	94,34
	28 302

	„B”
	230
	94,34
	21 698

	Total 
	530
	94,34
	50 000


Costul unei maşină-ore lucrate se determină ca raportul dintre costurile totale efective de exploatare a maşinilor şi mecanismelor pentru grupul "tractoare-buldozere" şi numărul total de maşină-ore lucrate, fiind egal cu 94,34 lei 
(50 000 : 530). 

Conform datelor din exemplu, în luna septembrie 201X antreprenorul va reflecta costurile efective de exploatare a maşinilor şi mecanismelor repartizate ca majorare a costului contractual şi diminuare a costurilor de exploatare a maşinilor şi mecanismelor aferente contractului:

· contractul „A” – 28 302 lei;

· contractul „B” – 21 698 lei.
26. Costurile de regie ale construcţiei se divizează în costuri recuperabile şi nerecuperabile de către beneficiari, care vor fi contabilizate separat de către antreprenor.

27. Costurile de regie ale construcţiei recuperabile de către beneficiari pot include costurile:

a) generale și administrative,
b) pentru deservirea personalului din construcții, 

c) pentru organizarea lucrărilor la obiectele de construcţie, 

d) altele cu caracter general. 

Componenţă concretă a articolelor costurilor de regie recuperabile de către beneficiari se stabileşte de căre antreprenor în conformitate cu actele normative respective. Costurile de regie ale construcţiei recuperabile de către beneficiar se includ în costurile contractuale de construcţie şi vor fi luate în considerare la calcularea cotei costurilor de regie ale construcţiei care urmează a fi folosită la întocmirea devizelor de cheltuieli contractuale. 

28. Costurile de regie ale construcţiei nerecuperabile de către beneficiari includ:

c) costurile privind lucrările de cercetări ştiinţifice şi dezvoltare; 

d) impozitele şi taxele în conformitate cu legislaţia în vigoare;

e) sporurile la salariile angajaţilor întreprinderii stabilite de legislaţia în vigoare în cazul pierderii temporare de ei a capacităţii de muncă;

f) costuri privind recuperarea prejudiciilor cauzate salariaţilor întreprinderii în urma accidentelor de muncă;

g) plăţile salariaţilor disponibilizaţi în legătură cu reorganizarea întreprinderii, reducerea numărului salariaţilor şi statelor;

h) alte costuri nerecuprabile.

Costurile de regie ale construcţiei nerecuperabile de către beneficiari vor fi atribuite direct la cheltuielile curente. 

29.  În cazul în care antreprenorul execută lucrări de construcţie în baza unui singur contract, costurile efective de regie ale construcţiei recuperabile de către beneficiari vor fi incluse în costul acestuia în mărime totală. Dacă lucrările de construcţie se efectuează simultan în baza mai multor contracte, costurile efective de regie ale construcţiei recuperabile de către beneficiari se repartizează pe fiecare contract conform metodei stabilite în politica de contabilitate a antreprenorului. În calitate de bază de repartizare a costurilor efective de regie ale construcţiei recuperabile de către beneficiari, care urmează a fi incluse în costurile contractuale pe contracte separate pot servi sumele costurilor de regie ale construcţiei recuperabile de beneficiari stabilite în devizul de cheltuieli contractuale, veniturile contractuale, sau alte metode raţionale.

Exemplul 8. La un antreprenor în luna septembrie 201X costurile efective de regie ale construcţiei au constituit 350 000 lei. Politica de contabilitate prevede repartizarea costurilor efective de regie ale construcţiei în baza costurilor de regie recuperabile de beneficiari conform normei prevăzute în devizul de cheltuieli  contractuale.
Costurile de regie recuperabile de beneficiari conform normei prevăzute în devizul de cheltuieli contractuale constituie 360 000 lei, inclusiv pentru contractul "A" – 220 000 lei, iar pentru contractul "B"  – 
140 000 lei. 

În cazul dat costurile efective de regie ale construcţiei recuperabile se repartizează între contractele "A" şi "B" în modul următor (tab. 2):

Tabelul 2

Repartizarea costurilor efective de regie ale construcţiei recuperabile

 (lei)

	Contracte de con​strucţie
	Costuri de regie prevăzute în devizul de cheltuieli contractuale
	Coeficientul de repartizare
	Costuri de regie efective 

	1
	2
	3
	4 (col. 2 x col.3)

	„A”
	220 000
	0,97222
	213 888

	„B”
	140 000
	0,97222
	136 112 

	Total 
	360 000
	x
	350 000


Coeficientul de repartizare se determină ca raportul dintre mărimea totală a costurilor efective de regie ale construcţiei şi mărimea totală a costurilor de regie ale construcţiei recuperate de către beneficiari conform normei prevăzute în devizul de cheltuieli contractuale  în perioada de gestiune şi este egal cu 0,97222 (350 000 : 360 000). 

Conform datelor din exemplu, în luna septembrie 201X antreprenorul va reflecta costurile efective de regie ale construcţiei repartizate ca majorare a costului contractual şi diminuare a costurilor de regie ale construcţiei aferente:

· contractului „A” – 213 888 lei;

· contractului „B” – 136 112 lei.

30. Conform paragrafului 21 costurile contractuale cuprind şi costurile pre-contractuale. Acestea se vor include în costurile contractuale în cazul în care: 

a) pot fi identificate separat;

b) pot fi estimate credibil; şi 

c) există probabilitatea încheierii contractului.

31. Costurile pre-contractuale se vor contabiliza ca cheltuieli anticipate care ulterior se vor include în costurile contractuale sau raportate la cheltuielile curente.
32. Dacă contractul a fost încheiat în anul de raportare financiară în care costurile pre-contractuale au fost suportate, acestea se vor include în componenţa costurilor contractuale prin decontarea lor uniformă în cursul anului de raportare financiară în care a fost încheiat contractul.

Exemplul 9. Un antreprenor în luna septembrie 201X a suportat costuri pre-contractuale de reprezentare şi de deplasare în sumă de 30 000 lei, care au fost înregistrate ca cheltuieli anticipate. Contractul cu durata de 2 ani a fost încheiat în luna octombrie 201X.

În acest caz costurile pre-contractuale în sumă de 30 000 lei vor fi incluse în costurile contractuale uniform în lunile octombrie, noiembrie şi decembrie 201X, adică cîte 10 000 lei (30 000 : 3) în fiecare lună a anului de raportare financiară 201X.

Conform datelor din exemplu, în perioada de raportare financiară 201X antreprenorul va înregistra o majorare a costurilor contractuale cu 30 000 lei şi o micşorare a cheltuielilor anticipate în aceiaşi mărime. 

33. Dacă costurile pre-contractuale a unui contract sînt suportate într-un an de raportare financiară şi există probabilitatea încheierii contractului în alt an de raportare financiară, costurile respective mai întîi se vor înregistra ca cheltuieli anticipate curente, iar apoi, la încheierea contractului, se vor include în costurile contractuale.

Exemplul 10. În condiţiile exemplului 9 să presupune că contractul a fost încheiat în luna ianuarie 201X+1. În acest caz suma costurilor pre-contractuale în mărime de 30 000 lei va fi inclusă în costurile contractuale uniform în lunile ianuarie - decembrie 201X+1, adică cîte 2 500 lei (30 000 : 12) în fiecare lună a anului de raportare financiară 201X+1.

Conform datelor din exemplu, în perioada de raportare financiară 201X+1 antreprenorul va înregistra o majorare a costurilor contractuale cu 30 000 lei şi o micşorare a cheltuielilor anticipate în aceiaşi mărime.

34. Dacă antreprenorul a suportat costuri pre-contractuale, iar probabilitatea încheierii acestuia nu mai există, astfel de cheltuieli vor fi recunoscute ca cheltuieli curente în anul de raportare financiară în care s-a constatat faptul că contractul nu va fi încheiat.

Exemplul 11. Folosind datele din exemplul 9 să presupunem că contractul nu a fost încheiat în anul 201X. În acest caz costurile pre-contractuale  în sumă de 30 000 lei vor fi recunoscute ca cheltuieli curente în anul de raportare financiară 201X .

Conform datelor din exemplu, în perioada de raportare financiară 201X antreprenorul va înregistra o majorare a cheltuielilor curente cu 30 000 lei şi o micşorare a cheltuielilor anticipate în aceiaşi mărime. 

35. Unele costuri suportate de antreprenor nu pot fi atribuite activităţii contractuale şi din aceste considerente nu se includ în costurile contractului de construcţie, fiind recunoscute ca cheltuieli curente. Astfel de costuri cuprind: 

a) cheltuielile de distribuţie;

b) amortizarea maşinilor şi mecanismelor care nu sunt utilizate în cadrul unui contract;

c) pierderile din staţionări;

d) amenzile, penalităţile şi despăgubirile nelegate de contractele de construcţie;

e) cheltuielile efective de regie ale construcţiei în cazul cînd antreprenorul într-o perioadă de gestiune nu execută lucrări de construcţie; 

f) alte cheltuieli care nu ţin de activitatea contractuală.

Contabilitatea veniturilor şi a cheltuielilor contractuale

36. Veniturile şi cheltuielile contractuale se recunosc în baza contabilităţii de angajamente în perioada de raportare în care au apărut, indiferent de momentul încasării sau plăţii efective a mijloacelor băneşti sau a altei forme de compensare.

a) 37. Veniturile şi costurile aferente unui contract de construcţie se recunosc ca venituri şi, respectiv, cheltuieli atunci cînd rezultatul acestui contract poate fi evaluat cu certitudine. Antreprenorul poate evalua cu certitudine veniturile şi cheltuielile contractuale dacă contractul încheiat stabileşte: 

b) drepturile şi obligaţiile fiecărei părţi privind activul care urmează a fi construit;

c) valoarea contractuală care urmează a fi primită de către antreprenor; şi

d) modalitatea şi termenele decontărilor.

Pe parcursul duratei de executare a contractului antreprenorul verifică şi, dacă este necesar, revizuieşte estimările veniturilor şi cheltuielilor contractuale folosind un sistem eficient de previzionare şi de gestiune financiară internă. Astfel de revizuiri nu semnifică faptul că rezultatul contractului nu poate fi estimat în mod credibil.

38. Rezultatul financiar al unui contract de construcţie se determină în baza veniturilor şi cheltuielilor contractuale, iar modalitatea de determinare a acestuia depinde de tipul contractului încheiat, care poate fi:

a) cu preţ fix;

b) cu cost plus;

c) mixt

39. Rezultatul unui contract cu preţ fix poate fi estimat cu certitudine dacă sînt respectate următoarele condiţii: 

a) venitul contractual total poate fi evaluat în mod credibil;

b) există o certitudine întemeiată că beneficiile economice aferente contractului vor fi primite de către antreprenor;

c) costurile contractuale pentru finalizărea contractului şi a stadiului de executare al acestuia la finele perioadei de raportare pot fi evaluate cu certitudine; şi

d) costurile aferente contractului pot fi identificate şi evaluate cu certitudine, astfel încît costurile contractuale efectiv suportate să poată fi comparate cu estimările precedente.

40. Rezultatul unui contract cost plus poate fi estimat în mod credibil atunci cînd sînt respectate următoarele condiţii: 

a) este probabil că beneficiile economice aferente contractului vor fi obţinute de către antreprenor; şi

b) costurile contractuale atribuibile contractului, indiferent de faptul dacă sînt sau nu rambursabile, pot fi identificate şi evaluate cu certitudine.

41. Rezultatul unui contract mixt poate fi determinat cu certitudine, dacă sînt respectate prevederile paragrafelor 39 şi 40 ale prezentului Standard.

42. Recunoaşterea veniturilor şi cheltuielilor se efectuează în funcţie de durata de executare a contractului de construcţie care poate sau nu depăşi o perioadă de raportare.

43. Dacă termenul de executare a contractului de construcţie nu depăşeşte durata unei perioade de raportare, veniturile şi cheltuielile contractuale se recunosc la finalizarea contractului respectiv în această perioadă.

Exemplul 12. Un antreprenor în luna februarie 201X a încheiat un contract cu preţ fix care prevede construcţia unei clădirii în valoare de 1 200 000 lei (fără TVA). Lucrările de construcţie au fost executate pe parcursul a 9 luni 
(1 martie – 30 noiembrie 201X). Costurile contractuale conform devizului au constituit 930 000 lei, iar cele efective 980 000 lei.

Conform datelor din exemplu, în luna noiembrie 201X antreprenorul va înregistra:

· venitul obţinut din executarea contractului de construcţie în mărime de 1 200 000 lei – ca majorare concomitentă a creanţelor pe termen scurt şi a veniturilor contractuale;

· cheltuielile contractuale în sumă de 980 000 lei, indiferent de mărimea costurilor de deviz prevăzute în contract – ca majorare a costurilor vînzărilor şi diminuare a costurilor activităţii de bază.
44. Dacă termenul de executare a contractului de construcţie depăşeşte durata unei perioade de raportare, veniturile şi cheltuielile contractuale se recunosc în raportul de profit şi pierdere în funcţie de stadiul de executare a contractului. În baza acestei metode, venitul contractual este corelat cu costurile contractuale suportate efectiv pentru atingerea stadiului de executare respectiv şi raportarea veniturilor, cheltuielilor şi profitului (pierderii) care se referă la acest stadiu. 

45. Stadiul de executare a contractului poate fi determinat prin una din următoarele variante: 

a) ponderea costurilor contractuale suportate efectiv pentru executarea lucrărilor pînă la data raportării în costurile totale contractuale estimate (numită ca varianta cost-la-cost); 
b) volumul lucrărilor executate efectiv şi confirmate de beneficiar; sau

c) gradul de finalizare a volumului fizic al unei părţi din lucrările contractate.

Plăţile intermediare şi avansurile primite de la beneficiari nu reflectă nivelul lucrărilor executate şi nu se recunosc ca venituri.

46.  În cazul variantei cost-la-cost stadiul de executare a contractului se determină ca raportul dintre costurile contractuale efectiv suportate la data raportării şi costurile contractuale estimate. Ea se aplică, de regulă, pentru determinarea veniturilor contractuale aferente contractelor cu preţ fix. În acest caz în componenţa costurilor suportate efectiv nu se includ costurile aferente activităţii viitoare, cum ar fi valoarea materialelor aflate pe şantierul de construcţie sau plasate separat şi destinate utilizării ulterioare, dar care nu au fost încă instalate, utilizate sau aplicate la executarea lucrărilor prevăzute în contract, plăţile subcontractanţilor efectuate pînă la executarea lucrărilor de subantrepriză etc.

47. Veniturile contractuale recunoscute în perioada de raportare curentă în baza variantei cost-la-cost (paragraf 45, pct. a) din prezentul Standard), se determină în modul următor:

a) procentul de executare a contractului se înmulţeşte cu valoarea iniţială a contractului (ţinînd cont de modificările ulterioare ale acesteia) şi astfel se stabilesc veniturile contractuale aferente tuturor perioadelor de raportare de la începutul executării contractului, inclusiv perioadei curente;

b) din veniturile contractuale calculate în conformitate cu lit. a) se scad veniturile contractuale recunoscute în perioadele de raportare precedente.

Modul de determinare a veniturilor şi cheltuielilor contractuale în baza variantei cost-la-cost este prezentat în anexă 1. 

48. La aplicarea variantei volumului lucrărilor executate efectiv şi confirmate de către beneficiar (paragraf 45, pct. b) din prezentul Standard), mărimea venitului contractual care urmează a fi recunoscut depinde de tipul contractului.

a) În cazul unui contract cu preţ fix venitul se recunoaşte în baza volumului lucrărilor executate efectiv la data de raportare. 

Exemplul 13. Un antreprenor a încheiat un contract cu preţ fix pe un termen de 4 ani care prevede construirea unei clădiri în valoare de 10 000 000 lei (fără TVA). Conform politicii de contabilitate a antreprenorului, veniturile contractuale se recunosc în funcţie de stadiul de executare a contractului, utilizînd varianta volumului lucrărilor executate efectiv şi confirmate de beneficiar. Volumul lucrărilor executate în primul an şi confirmate de către beneficiar constituie 3 600 000 lei (fără TVA), iar costul acestora – 2 800 000 lei.

În baza datelor din exemplu, antreprenorul va înregistra:

· venitul obţinut din executarea contractului de construcţie în mărime de 3 600 000 lei – ca majorare concomitentă a creanţelor curente şi a veniturilor contractuale;

· cheltuielile contractuale în sumă de 2 800 000 lei – ca majorare a costurilor vînzărilor şi diminuare a costurilor activităţii de bază.

b) În cazul unui contract cost plus, venitul se formează din suma costurilor contractuale suportate efectiv şi recompensa suplimentară prevăzută în contract.

Exemplul 14. Un antreprenor a încheiat un contract cost plus care prevede construirea unui pod pe o durată de trei ani. Conform contractului, beneficiarul îi recuperează antreprenorului anual costurile efective şi o recompensă suplimentară în mărime de 10% din suma costurilor efective. Conform politicii de contabilitate a antreprenorului, veniturile contractuale se recunosc în funcţie de stadiul de executare al contractului, utilizînd varianta volumului lucrărilor executate efectiv şi confirmate de beneficiar. În primul an de raportare antreprenorul a suportat costuri efective în sumă de 10 500 000 lei, recompensa suplimentară constituind 1 050 000 lei (10 500 000 lei x 10 %). Beneficiarului i-au fost prezentate spre plată facturile cu anexarea proceselor-verbale de recepţie a lucrărilor executate în care a fost reflectată suma costurilor efective ale primului an de raportare şi suma recompensei suplimentare. 

În baza datelor din exemplu, antreprenorul va înregistra:
·  venitul obţinut din executarea contractului de construcţie în mărime de 
11 550 000 lei (10 500 000 + 1 050 000) – ca majorare concomitentă a crea                                                                                                                                                                                                                                                                                                                                                                                                                                                                                              nţelor pe termen scurt şi a veniturilor contractuale;

· cheltuielile contractuale în sumă de 10 500 000 lei – ca majorare a costurilor vînzărilor şi diminuare a costurilor activităţii de bază.

49. Recunoaşterea venitului conform variantei gradului de finalizare a volumului fizic al unei părţi din lucrările contractuale (paragraf 45, pct. c) din prezentul Standard) prevede determinarea ponderii volumului fizic al lucrărilor de construcţie finalizate la data raportării în volumul total al lucrărilor prevăzute în contract. O astfel de variantă se aplică pentru contractele cu preţ fix. În aceste cazuri venitul contractual se determină ţinînd cont de gradul de finalizare a volumului fizic al lucrărilor în ansamblu pe obiect. Venitul contractual recunoscut în perioada de raportare se determină prin înmulţirea gradului de finalizare a volumului fizic al lucrărilor pe obiect în ansamblu cu valoarea contractului.

Exemplul 15. Un antreprenor a încheiat un contract cu preţ fix pe o durată de doi ani care prevede construirea unui apeduct cu lungimea de 150 km şi valoarea de 12 500 000 lei (fără TVA). Conform politicii de contabilitate a antreprenorului, veniturile contractuale se recunosc în funcţie de stadiul de executare al contractului, utilizînd varianta gradului de finalizare a volumului fizic al unei părţi din lucrările contractuale. La finele primului an de raportare volumul fizic al lucrărilor efectuate constituie 90 km, iar gradul de finalizare a acestora – 60% (90 km : 150 km x 100). Costurile lucrărilor executate sunt în mărime  de 6 750 000 lei. 

În baza datelor din exemplu, antreprenorul va înregistra:                                                                                                                                                                                                                                                                                                                                                                                                                                                                                                                            
· venitul obţinut din executarea contractului de construcţie în mărime de 7 500 000 lei (12 500 000 lei x 0,6) – ca majorare concomitentă a creanţelor pe termen scurt şi a veniturilor contractuale;

· decontarea costului efectiv aferent contractului de construcţie în sumă de 6 750 000 lei – ca majorare a costurilor vînzărilor şi diminuare a costurilor activităţii de bază.

50. Dacă rezultatul unui contract nu poate fi evaluat în mod credibil, veniturile contractuale se recunosc doar în limita costurilor suportate care se preconizează că vor fi recuperate de către beneficiar pe viitor. Astfel de situaţii pot avea loc la primele stadii de executare a contractului de construcţie cînd venitul contractual nu poate fi evaluat cu certitudine din motive, că antreprenorul nu a avut experiență la executarea unor lucrări netipice. Ca rezultat nu a fost posibilă determinarea precisă a devizului de cheltuieli  contractuale care sînt esențial mai mici decît costurile efective. Dacă însă nu există probabilitatea de modificare a contractului în scopul recuperării costurilor contractuale suportate de către antreprenor care depășesc costurile prevăzute în devizul de cheltuieli  contractuale, acestea urmează a fi trecute la cheltuielile curente.
Exemplul 16. Un antreprenor la 30 septembrie 201X a încheiat un contract cu preţ fix pe o perioadă de 3 ani care prevede construirea unei clădiri pentru hotel în valoare de 80 000 000 lei (fără TVA). La întocmirea devizului de cheltuieli  contractuale nu s-a putut lua precis în calcul costul unor elemente de construcție ale fundației, care inițial au fost estimate în valoare  de 3 500 000 lei. Din aceste motive la înțelegerea antreprenorului cu beneficiarul cheltuielile de deviz ce țin de lucrările de fundație au rămas să fie modificate reeșind din costurile efective care, vor fi determinate la finele executării lucrărilor respective. În decembrie 201X antreprenorul a finisat lucrările ce țin de fundație, costurile efective a cărora constituie 4 200 000 lei. Conform politicii de contabilitate a antreprenorului, veniturile contractuale se recunosc în funcţie de stadiul de executare a contractului, utilizînd varianta volumului lucrărilor executate efectiv şi confirmate de beneficiar. La întocmirea raportului financiar pe anul 201X modificarile în devizul de cheltuieli contractuale încă nu a fost aprobate de către benificiar. În acest caz, antreprenorul va recunoaşte veniturile şi cheltuielile contractuale în mărimea costurilor suportate efectiv în sumă de 4 200 000 lei.

În baza datelor din exemplu, în contabilitate se va înregistra: 

· venitul obţinut din executarea contractului de construcţie în mărime de 4200 000 lei – ca majorare concomitentă a creanţelor pe termen scurt şi a veniturilor contractuale;

· decontarea costului efectiv aferent contractului de construcţie în sumă de 4200000 lei – ca majorare a costurilor vînzărilor şi diminuare a costurilor activităţii de bază.

51. Dacă în procesul executării unui contract de construcţie antreprenorul a suportat costuri contractuale neprevăzute în devizul de cheltuieli contractuale, dar care sînt evident necesare pentru executarea acestuia, astfel de costuri contractuale se constată ca active în curs de execuţie, cu condiţia că în viitor ele vor fi recuperate de către beneficiar. În cazul în care costurile contractuale incluse în componenţa activelor în curs de execuţie nu vor fi recuperate de către beneficiar, acestea vor fi trecute la cheltuielile perioadei.

52. Costurile contractuale pentru care recuperarea nu este probabilă se trec la cheltuieli curente.

Exemplul 17. În luna mai 201X un antreprenor a încheiat pe o perioadă de 15 luni un contract cu preţ fix care prevede construirea unui drum în valoare de 
2 000 000 lei (fără TVA) devizul de cheltuieli a căruia constituie 1 800 000 lei. Conform politicii de contabilitate a antreprenorului, veniturile contractuale se recunosc în funcţie de stadiul de executare a contractului, utilizînd varianta volumului lucrărilor executate efectiv şi confirmate de beneficiar. În luna mai 201X antreprenorul a efectuat lucrări de nivelare, costul efectiv al cărora a constituit 80000 lei, care nu au fost confirmate de către beneficiar. La 15 iunie 201X antreprenorul a fost informat că beneficiarul este declarat insolvabil prin decizia instanţei judiciare şi în legătură cu aceasta a suspendat lucrările aferente contractului în cauză, intentînd o acţiune în judecată privind recuperarea costurilor contractuale aferente lucrărilor executate.

Să presupune că antreprenorul a folosit toate posibilităţile de recuperare a costurilor contractuale suportate, dar fără succes. La 29 septembrie 201X antreprenorul a primit hotărîrea instanţei judecătoreşti prin care se confirmă imposibilitatea achitării de către beneficiar a costurilor contractuale aferente lucrărilor executate.

În baza datelor din exemplu, antreprenorul în luna septembrie 201X va înregistra costurile nerecuperate în mărime de 80 000 lei ca majorare a cheltuielilor curente și diminuare a costurilor activităţii de bază.
53.  La apariţia unei incertitudini privind achitarea de către beneficiar a unei sume deja incluse în venitul contractual şi recunoscute în raportul de profit şi pierdere, suma respectivă nu va fi trecută la diminuarea venitului recunoscut anterior, ci se va:

a) deconta din contul provizioanelor constituite în prealabil, sau

b) se va deconta la cheltuielile curente, în cazul cînd astfel de provizioane nu sînt constituite.

Exemplul 18. După recepţia finală a unui bloc locativ şi darea lui în folosinţă în urma efectuării unui control de calitate beneficiarul a înaintat o reclamație antreprenorului în baza cărea a refuzat  să achite creanța privind lucrările executate de către antreprenor în sumă de 200 000 lei, anterior inclusă în venitul contractual şi recunoscută în raportul de profit şi pierdere.
 Antreprenorul a recunoscut reclamaţia înaintată de către beneficiar și va deconta suma creanței în mărime de 200 000 lei, utilizînd una din următoarele variante:
a) ca diminuare a creanţelor compromise şi majorare a cheltuielilor curente, sau

b) ca diminuare concomitentă a creanţelor compromise şi a provizioanelor create în aceste scopuri. 

53. Dacă incertitudinile care împiedică evaluarea credibilă a rezultatului contractului încetează să existe, venitul şi cheltuielile aferente contractului de construcţie se recunosc conform prevederilor paragrafelor 39, 40, 41 din prezentul Standard.

54. Antreprenorul poate crea din contul cheltuielilor curente provizioane pentru înlăturarea viciilor construcţiei depistate după predarea lucrărilor beneficiarului pe parcursul termenului de garanţie. 

Modificări ale estimărilor

55. Metoda în funcţie de stadiul de executare a contractului se aplică cumulativ, pentru fiecare perioadă de raportare, estimărilor curente ale veniturilor şi cheltuielilor contractuale. Efectele modificărilor în ceea ce priveşte estimarea veniturilor şi cheltuieli contractuale, precum şi efectele modificărilor în ceea ce priveşte estimarea rezultatului unui contract se vor înregistra în contabilitate ca modificări ale estimărilor contabile conform prevederilor S.N.C. 8 «Politici contabile, modificări ale estimărilor contabile şi erori». Estimările modificate vor fi folosite la determinarea valorii veniturilor şi a cheltuielilor recunoscute în profit sau pierdere în perioadele în care au fost operate modificările, precum şi în perioadele ulterioare.

Prezentarea informaţiilor

56. Antreprenorul în notele la situaţiile financiare va prezenta:

a) Metodele folosite pentru a determina venitul contractual recunoscut în cursul perioadei;

b) Variantele folosite pentru a determina venitul contractual recunoscut în cursul perioadei;

c) Valoarea venitului contractual recunoscut în cursul perioadei de raportare;

d) Suma creanţei beneficiarilor pentru lucrările contractuale;

e) Suma datoriei faţă de beneficiari apărute în uma lucrărilor contractuale;

f) Pentru contractele în desfăşurare la data raportării:

- suma cumulată a costurilor suportate;

- suma cumulată a profiturilor (pierderilor) recunoscute;

- suma avansurilor primite.

Prevederi tranzitorii

57. Prevederile prezentului standard se aplică în mod prospectiv, adică pentru perioadele de gestiune ulterioare datei intrării în vigoare a prezentului standard. 

Data intrării în vigoare

58. Prezentul standard intră în vigoare la 1 ianuarie 201_.

Anexa 1

Exemplu privind determinarea veniturilor şi cheltuielilor contractuale în baza ponderii costurilor contractuale efectiv suportate pînă la data raportării 
în costurile totale contractuale estimate 

Un antreprenor a încheiat un contract cu preţ fix pe o perioadă de trei ani care prevede construirea unui bloc de locuit în valoare de 16 200 000 lei (fără TVA). Mărimea iniţială a costurilor contractuale de deviz constituie 15 100 000 lei. 

La 1 iulie a anului doi de executare a contractului antreprenorul şi beneficiarul au convenit asupra unor modificări în contract care prevăd finisarea faţadei cu alte materiale, fapt ce conduce la majorarea veniturilor contractuale cu 300 000 lei, iar a costurilor contractuale de deviz – cu 240 000 lei.

Să presupunem că conform politicii de contabilitate a antreprenorului, veniturile şi cheltuielile contractuale se determină o dată pe an, la finele acestuia. 

Informaţia privind executarea contractului de construcţie în fiecare an şi calculului procentului de executare a contractului este prezentat în tabelul 1.

Tabelul 1

Calculul procentului de executare a contractului

(lei)


Veniturile, cheltuielile şi profitul (pierderile) contractuale se recunosc în perioadele de raportare respective astfel:

· cheltuielile contractuale se recunosc la suma costurilor suportate în procesul executării contractului;

· veniturile contractuale se recunosc ca diferenţa dintre totalul veniturilor contractuale constatate în toate perioadele de raportare, inclusiv în cea curentă, şi veniturile contractuale recunoscute în perioadele de raportare precedente;

· rezultatul financiar (profit/pierdere) al executării contractului se determină ca diferenţa dintre veniturile şi cheltuielile contractuale recunoscute.

Calculul indicatorilor nominalizaţi, ţinînd cont de datele iniţiale şi rezultatele calculelor din tabelul 1, este prezentat în tabelul 2.

Tabelul 2

(lei)

	Nr. crt.
	Indicatori
	Anul I
	Anul II
	Anul III

	1.
	Venituri din executarea contractului de construcţie
	6 416 820
	6 128 130
	3 955 050

	2.
	Costul lucrărilor de construcţie
	5 981 000
	5 682 000
	3 677 000

	3.
	Profit (pierdere)
	435 820
	446 130
	278 050


Calculul indicatorilor nominalizaţi, ţinînd cont de datele iniţiale şi rezultatele calculelor din tabelele 1 şi 2 , este prezentat în tabelul 3.

Tabelul 3

Calculul veniturilor, cheltuielilor şi a rezultatului financiar (profitului/pierderii)

	Indicatori 
	Valoarea totală a contractului (în lei)
	Procentul de executare a contractului
	Venituri, cheltuieli şi rezultatul financiar (lei)

	
	
	
	la data raportării cu total cumulativ de la începutul executării contractului
	recunoscute în anii precedenţi
	recunoscute în anul curent

	1
	2
	3
	4 
(col.2 x col.3:100)
	5
	6 (col.4 – col.5)

	Anul I

	Venituri

Cheltuieli

Profit (pierdere)
	16 200 000

-

-
	39,61

-

-
	6 416 820

5 981 000

 435 820
	-

-

-
	6 416 820

5 981 000

 435 820

	Anul II

	Venituri

Cheltuieli

Profit (pierdere)
	16 500 000

-

-
	76,03

-

-
	12 544 950

11 663 000

 881 950
	6 416 820

5 981 000

 435 820
	6 128 130

5 682 000

 446 130

	Anul III

	Venituri

Cheltuieli

Profit (pierdere)
	16 500 000

-

-
	100,00

-

-
	16 500 000

15 340 000

1 160 000
	12 544 950

11 663 000

 881 950
	3 955 050

3 677 000

 278 050


În anul 1 veniturile recunoscute se determină prin înmulţirea totalului veniturilor contractuale cu procentul de executare a contractului şi constituie 6 416 820 lei 
(16 200 000 x 0,3961). Cheltuielile contractuale se recunosc în mărimea costurilor contractuale suportate efectiv la data întocmirii raportului de profit şi pierdere şi sînt egale cu 5 981 000 lei. Profitul se determină ca diferenţa dintre veniturile şi cheltuielile contractuale recunoscute şi constituie 435 820 lei (6 416 820 – 5 981 000).

În anul 2 totalul veniturilor contractuale de la începutul executării contractului constituie 12 544 950 lei (16 500 000 x 0,7603). Veniturile contractuale recunoscute în acest an se determină ca diferenţa dintre totalul cumulativ al veniturilor contractuale în cursul a doi ani şi veniturile contractuale recunoscute în anul 1, fiind egale cu 6 128 130 lei (12 544 950 – 6 416 820).

Cheltuielile contractuale recunoscute în anul 2 se determină ca diferenţa dintre totalul cumulativ al costurilor contractuale efectiv suportate în cursul a doi ani şi costurile contractuale recunoscute în anul 1 şi constituie 5 682 000 lei 
(11 663 000 – 5 981 000). Profitul recunoscut în acest an este egal cu 446 130 lei 
[(6 128 130 – 5 682 000) sau (881 950 – 435 820)].

În anul 3 totalul veniturilor contractuale de la începutul executării contractului constituie 16 500 000 lei. Veniturile contractuale recunoscute în acest an sînt egale cu 
3 955 050 lei (16 500 000 – 12 544 950), cheltuielile contractuale recunoscute – cu 
3 677 000 lei (15 340 000 – 11 663 000), iar profitului recunoscut – cu 278 050 lei 
[(3 955 050 – 3 677 000) sau (1 160 000 – 881 950)].

42. Cheltuielile contractuale pot fi majorate cu suma provizioanelor constituite pentru decontarea creanţelor compromise. La apariţia unei incertitudini privind achitarea de către beneficiar a unei sume deja incluse în venitul contractual şi recunoscute în raportul de profit şi pierdere, suma respectivă nu va fi trecută la diminuarea venitului recunoscut anterior, ci se va:

a. deconta din contul provizioanelor constituite în prealabil, sau

b. se va deconta la cheltuielile curente, în cazul cînd astfel de provizioane nu sînt constituie.

Exemplul 12. Suma creanţelor beneficiarului privind lucrările executate în anul 201X constituie 2 000 000 lei, din care suma de 120 000 lei au fost calificate de către antreprenor drept creanţe compromise.

Să examinăm modul reflectare în contabilitate a decontării creanţelor compromise în cazul cînd sînt constituite provizioane privind decontarea creanţelor compromise (varianta I) şi în cazul cînd aceste provizioane nu sînt constituite (varianta II).

În baza datelor din exemplu antreprenorul va înregistra suma creanţelor compromise în mărime 120 000 lei:

a. ca diminuare concomitentă a creanţelor compromise şi a provizioanelor create în aceste scopuri (varianta I); sau

b. ca diminuare a creanţelor compromise şi majorare a cheltuielilor curente (varianta II).

43. Dacă în procesul executării unui contract de construcţie antreprenorul a suportat costuri contractuale neprevăzute, din diferite motive, în devizul de costuri aferente contractului, dar necesare pentru executarea acestuia, astfel de costuri contractuale se constată ca active în curs de execuţie, cu condiţia că în viitor ele vor fi recuperate de către beneficiar. În cazul în care costurile contractuale incluse în componenţa activelor în curs de execuţie nu vor fi recuperate de către beneficiar, acestea vor fi trecute la cheltuielile perioadei.

44. Antreprenorul poate crea provizioane pentru înlăturarea viciilor construcţiei depistate după predarea lucrărilor beneficiarului pe parcursul termenului de garanţie. Aceste provizioane sînt constituite din contul cheltuielilor curente.

45. Recunoaşterea veniturilor şi cheltuielilor se efectuează în funcţie de durata de executare a contractului de construcţie care poate sau nu depăşi o perioadă de raportare.

46. Dacă termenul de executare a contractului de construcţie nu depăşeşte durata unei perioade de raportare, veniturile şi cheltuielile contractuale se recunosc la finalizarea contractului respectiv în această perioadă.

Exemplul 13. Un antreprenor în luna februarie 201X a încheiat un contract cu preţ fix care prevede construcţia unei clădirii în valoare de 1 200 000 lei (fără TVA). Lucrările de construcţie au fost executate pe parcursul a 9 luni 
(1 martie – 30 noiembrie 201X). Costurile contractuale conform devizului au constituit 930 000 lei, iar cele efective 980 000 lei.

Conform datelor din exemplu, în luna noiembrie 201X antreprenorul va înregistra:

· venitul obţinut din executarea contractului de construcţie în mărime de 1 200 000 lei – ca majorare concomitentă a creanţelor pe termen scurt şi a veniturilor contractuale;

· cheltuielile contractuale în sumă de 980 000 lei, indiferent de mărimea costurilor de deviz prevăzute în contract – ca majorare a costurilor vînzărilor şi diminuare a costurilor activităţii de bază

Nr. crt.�
Indicatori�
Anul I�
Anul II�
Anul III�
�
1.�
Valoarea totală a contractului�
16 200 000�
16 500 000�
16 500 000�
�
2.�
Costuri contractuale curente�
5 981 000�
5 682 000�
3 677 000�
�
3.�
Costuri contractuale cumulative suportate efectiv pînă la data raportării�
5 981 000�
11 663 000�
15 340 000�
�
4.�
Costuri contractuale totale estimate�
15 100 000�
15 340 000�
15 340 000�
�
5.�
Procentul de executare a contractului �(rd. 3 : rd. 4 x 100 %)�
39,61�
76,03�
100�
�
 










